แนะผู้ฝากเงินตรวจสอบยอดในบัญชีสม่ำเสมอ
ธปทสั่งตรวจสอบกรณีเงินฝากพระจอมเกล้าฯหายจากบัญชีธนาคาร คาดเกิดจากความผิดพลาดของบุคคลที่ไม่ทำตามระบบขั้นตอน
29 ต.ค. 2565

ธปทสั่งตรวจสอบกรณีเงินฝากพระจอมเกล้าฯหายจากบัญชีธนาคาร คาดเกิดจากความผิดพลาดของบุคคลที่ไม่ทำตามระบบขั้นตอน 
นายจิรเทพ เสนีวงศ์  ณ อยุธยา โฆษกธนาคารแห่งประเทศไทย (ธปท.) กล่าวชี้แจงกรณีที่มีข่าวของสถาบันเทคโนโลยี พระจอมเกล้าเจ้าคุณทหารลาดกระบัง (สจล.) ถูกยักยอกเงินหายออกไปจากบัญชี ของธนาคารกรุงศรีอยุธยา สาขาห้างบิ๊กซี ศรีนครินทร์ ว่า กรณีดังกล่าวสถาบันการเงินที่เกี่ยวข้องได้รายงานข้อมูลเบื้องต้นให้ ธปท.รับทราบแล้ว   และ ธปท. ยังอยู่ระหว่างการตรวจสอบข้อเท็จจริงที่เกี่ยวข้องกับสถาบันการเงินดังกล่าวต่อไป  ซึ่งเรื่องดังกล่าวก็อยู่ระหว่างการดำเนินการของตำรวจ และ หน่วยงานอื่นที่เกี่ยวข้อง
ทั้งนี้ ธปท.ขอให้ผู้ฝากเงินสบายใจกับระบบดูแลเงินฝากของสถาบันการเงิน เนื่องจากปัจจุบันธนาคารพาณิชย์ทุกแห่งมีระบบการควบคุมภายใน ด้านเงินฝากที่เป็นระบบงานคอมพิวเตอร์ และ มีการกำหนดอำนาจหน้าที่ของเจ้าหน้าที่ที่เกี่ยวข้องค่อนข้างรัดกุมดีอยู่แล้ว ส่วนความผิดพลาดเกิดขึ้นจากกรณีที่เป็นข่าวส่วนหนึ่งอาจเกิดจากความผิดพลาดของตัวบุคคล  หรือ  การปฏิบัติที่ไม่เป็นไปตามระบบการควบคุมภายในที่กำหนดไว้ ขณะเดียวกันปัญหาการทุจริตที่เกิดขึ้นในธนาคารพาณิชย์  ทั้งที่เกิดจากเจ้าหน้าที่ของธนาคาร หรือ บุคคลอื่น  ยังมีเพียงเล็กน้อยเท่านั้น
“ธปท. และสถาบันการเงินให้ความสำคัญในเรื่องทุจริตที่เกิดขึ้น  โดยต้องเร่งดำเนินการสอบสวนข้อเท็จจริง  และ ปรับปรุงแก้ไขไม่ให้เกิดเหตุการณ์ในลักษณะดังกล่าวขึ้นอีก อย่างไรก็ดี  ผู้ฝากเงินที่เป็นเจ้าของบัญชีเงินฝากเอง หรือเป็นบัญชีนิติบุคคล   ควรมีการตรวจสอบยอดคงค้างบัญชีเงินฝากอย่างสม่ำเสมอ เพื่อป้องกันการทุจริตในเบื้องต้นด้วย”โฆษกธปท.กล่าว
ก่อนหน้านี้ ได้เกิดเหตุยักยอกทรัพย์ของสจล. ในวงเงินรวมสูงถึง 1,663 ล้านบาท ออกจากบัญชีในธนาคาร ซึ่งล่าสุดตำรวจได้จับกุม นายทรงกลด ศรีประสงค์ ผู้จัดการธนาคารกรุงศรีอยุธยา สาขาห้างบิ๊กซี ศรีนครินทร์ และน.ส.อำพร น้อยสัมฤทธิ์ ผู้อำนวยการส่วนการคลัง สจล.แล้ว และเรื่องดังกล่าวทางรักษาการผู้บัญชาการตำรวจสอบสวนกลาง ได้ประสานให้คณะกรรมการป้องกันและปราบปรามการฟอกเงิน (ปปง.)เร่งติดตามเส้นทางเงิน